ஜோயந்தி சுட்டியா

ஜோயந்தி சுட்டியா (Joyanti Chutia, ) என்பவர் திண்மப்பொருள் இயற்பியலிலும் அயனிம இயற்பியலிலும் தனித்திறமை பெற்ற ஒரு இந்திய இயற்பியலறிஞர். அசாம் மாநிலத்தில் குவகாத்தியில், வடகிழக்கு இந்தியாவின் முதல் பெரிய ஆராய்ச்சி நிறுவனமான அறிவியல் மற்றும் தொழில்நுட்பத்திற்கான மேற்கல்வி நிறுவனத்தின் இயக்குனரானதன் மூலம் இந்தியாவின் அறிவியல் நிறுவனங்களில் தலைமை வகித்த முதன்மைப் பெண்களுள் ஒருவரானார்.. இவர் இந்திய நாட்டு அறிவியல் கழகத்தின் உயரிய ஆய்வாளரும், இந்திய அரசின் அறிவியல் மற்றும் தொழில்நுட்பத் துறையின் தகைமை அறிவியலாளரும் ஆவார்.

தொடக்ககால வாழ்வும் கல்வியும்
சிவசாகர் மாவட்டத்தில் உள்ள ஜாம்குரியில், குஞ்சலதா மற்றும் சோனாராம் சுட்டியா இணையருக்கு 1948-ம் ஆண்டு ஆகத்து ஒன்றாம் நாள் ஜோயந்தி பிறந்தார். தம் பள்ளிக்காலத்தில் கணிதத்தை முதன்மைப் பாடமாக எடுத்த பெண்களுள் இவரும் ஒருவர். பின்னர் அசாமிலுள்ள காட்டன் கல்லூரியில் இயற்பியல் பயின்று 1967-ம் ஆண்டு இளங்கலை அறிவியல் பட்டம் பெற்றார். டிப்ருகட் பல்கலைக்கழகத்தில் 1969-ம் ஆண்டு இயற்பியலில் முதுகலை அறிவியல் பட்டம் பெறும் முன் காட்டன் கல்லூரியிலேயே ஆசிரியராகப் பணியைத் தொடர்ந்தார். சிலகாலம் விரிவுரையாளராகப் பணியாற்றிய பின் டிப்ருகட் பல்கலைக்கழகத்திலேயே முனைவர் பட்ட ஆய்வாளராக 1976-ம் ஆண்டு சேர்ந்தார். அவருடைய ஆய்வு பலபகுதிய மெல்லிழைகளின் மின்கடத்தும் செயல்முறையைக் குறித்தது. அவர் 1981-ம் ஆண்டு முனைவர் பட்டம் பெற்றார்,

தொழில்முறை வாழ்வு
தன் முனைவர் பட்டத்துக்குப் பிறகு மேலும் ஓராண்டு அறிவியல் மற்றும் தொழிலக ஆய்வு மன்றம்-முதுமுனைவர் ஆய்வாளராக டிப்ருகட் பல்கலைக்கழகத்தில் தொடர்ந்தார். அகமதாபாதில் உள்ள இயற்பியல் ஆராய்ச்சி ஆய்வகத்தில் இணைந்த போது அயனிம இயற்பியல் துறையில் நுழைந்தார், பின்னர் காந்திநகரில் உள்ள அயனிம ஆராய்ச்சி நிறுவனத்தில் இணைந்தார். பின்னர் மீண்டும் அறிவியல் மற்றும் தொழில்நுட்பத்திற்கான மேற்கல்வி நிறுவனத்தில் பல்கலைக்கழகப் பேராசிரியராக இணைந்து அயனிம இயற்பியல் ஆய்வகத்தை நிறுவினார்.

டோக்கியோவிலுள்ள விண்வெளி மற்றும் விண்வெளி அறிவியல் நிறுவனத்தின் அயனிம ஆய்வகத்தில் பணிபுரிய ஜப்பானிய அரசிடமிருந்து 1988-ம் ஆண்டு ஆய்வுதவியைப் பெற்றார். 2005-ம் ஆண்டில் அறிவியல் மற்றும் தொழில்நுட்பத்திற்கான மேற்கல்வி நிறுவனத்தின் இயக்குனரானார்.

ஆய்வு
ஜோயந்தி சுட்டியாவின் உயிரிமருத்துவம், பொருளறிவியல், உயிரித் தொழில்நுட்பம் போன்ற துறைகளிலும் ஆய்வுசெய்துள்ளார். இவருடைய ஆய்வு முகாப்பட்டிலிருந்து நீடித்துழைக்கவும் மக்கவும் கூடிய வகையில் காயங்களுக்குத் தையலிடும் பொருளை மேம்படுத்த வழிவகுத்தது.

விருதுகள்
ஜெயந்தி சுட்டியா சிறந்த பெண் அறிவியலாளர் விருது, கமல்குமாரி தேசிய விருது, சாதனா ஷௌர்ய விருது, பசந்த் பர்டோலோய் விருது, கன்ஷ்யாம் கோஸ்வாமி விருது முதலியவற்றைப் பெற்றுள்ளார்.

மேற்கோள்கள் 

1948 பிறப்புகள்
வாழும் நபர்கள்
சிவசாகர் மாவட்ட நபர்கள்
இந்தியப் பெண் இயற்பியலாளர்கள்‎
துப்புரவு முடிந்த கன்னியாகுமரி மாவட்ட ஆசிரியர்கள் தொடங்கிய கட்டுரைகள்